El uso de las nuevas tecnologías para la telecomunicacion y el ocio puede afectar el sueño de los adolescentes - Investigació
Publicat per Obra Social el 14/03/2018
El son és una part important de la nostra rutina diària. Ens passem un terç del nostre temps dormint. Però, per què és tan important? Una bona qualitat del son és bàsica per conservar energia, promoure el creixement i donar suport al desenvolupament mental, especialment durant la infància i l’adolescència. A més, un son adequat és imprescindible per a un funcionament òptim durant el dia i un perfecte benestar. Tot i això, entre el 20% i el 40% dels adolescents pateixen d’una mala qualitat del son, fet que s’ha associat amb problemes d’atenció, problemes mentals, augment d’accidents, obesitat i risc de malalties cardiovasculars i diabetis. A ISGlobal, centre de recerca impulsat per la Fundació Bancària ”la Caixa”, duem a terme un estudi sobre la relació entre la qualitat del son i l’ús de noves tecnologies en les telecomunicacions i l’oci.
Els patrons del son dels adolescents estan determinats pels canvis hormonals que es produeixen durant la pubertat, l’estil de vida (activitat física, hàbits alimentaris, consum d’alcohol i tabac i ús de noves tecnologies, entre d’altres), factors socials (hora d’inici de les classes, per exemple) i factors ambientals (com ara el soroll, la llum i la temperatura, entre d’altres). L’ús de noves tecnologies per a la telecomunicació i l’oci passives, com la televisió, o interactives, com els ordinadors, els telèfons mòbils, les tauletes i les videoconsoles, ha augmentat significativament les últimes dècades i s’ha relacionat amb una mala qualitat del son en l’adolescència.
L’ús d’aquestes noves tecnologies pot estar afectant el son de la població ja que desplaça les hores de son. Mirem la televisió fins ben tard a la nit o al llit i això ens fa anar a dormir a hores més tardanes, de manera que les hores de son disminueixen perquè al matí següent l’alarma sona a la mateixa hora. A més, xatejar per telèfon mòbil amb els amics, mirar vídeos, connectar-nos a les xarxes socials o jugar a la videoconsola pot provocar una certa excitació mental no indicada per agafar el son d’una manera adequada. Un altre mecanisme que s’ha descrit és que la sobreexposició a la «llum blava» que emeten els dispositius electrònics amb pantalla pot ser perillosa ja que altera el nostre cicle de son/vigília interferint amb la producció de l’hormona melatonina i produint un estat de vigília més prolongat. Recentment, estudis experimentals han observat que els camps electromagnètics de radiofreqüència que emeten aquests dispositius podrien afectar les ones cerebrals relacionades amb el son reconfortant.
El temps total que passem mirant una pantalla i el nombre de dispositius que tenim al nostre dormitori, que són un indicador de més ús prop de l’hora d’anar a dormir, s’han associat amb una disminució de la nostra qualitat del son. La televisió ha estat el dispositiu més estudiat fins a dia d’avui i un major ús s’ha relacionat amb menys hores de son. A Espanya, el 25% dels nens té telèfon mòbil als 10 anys i el 94%, als 15, cosa que indica clarament que l’ús del telèfon mòbil puja dràsticament entre la infància i l’adolescència. En el pla de la salut pública, això és important ja que deixa en evidència que intervencions a edats primerenques per promoure un bon ús d’aquests dispositius poden ajudar a disminuir futurs problemes relacionats amb un ús poc adequat. La tecnologia evoluciona molt ràpid i calen nous estudis contínuament per entendre millor com els dispositius, i especialment els dispositius interactius, afecten el son dels nens i els adolescents.
Basant-nos en el que sabem fins a dia d’avui, és important fer un bon ús dels dispositius electrònics per fomentar una bona qualitat del son seguint algunes recomanacions:
Reduir l’ús de la televisió, el telèfon mòbil, la tauleta, l’ordinador o la videoconsola unes hores abans d’anar a dormir.
Reduir el nombre de dispositius de telecomunicació i lleure al dormitori.
Utilitza protectors de pantalla en els dispositius mòbils de telecomunicació i lleure per reduir l’exposició a la llum blava.
Dia Mundial del Son 2018
mòbil recerca son
ecosistema biomarcador vall hebron ajuts embarassades corrents encefalitis fotònica meduses ciència ciutadana museus medclic cnio biomedicina ebola investigadores vídeo fundació pasqual maragall erasmus